Staatsgebou ná dodelike brand gesloop | Maroela Media
Voorbereidings is in die Johannesburgse middestad onderweg om die Bank of Lisbon-gebou te sloop waar drie brandweermanne verlede jaar 'n vlammedood gesterf het.
Werkers van Jet Demolition kon Donderdag in dié staatsgebou gesien word waar hulle 'n assessering uitgevoer het.
Die Bank of Lisbon-gebou se heining is versterk om inbrekers uit te hou. Foto: ANA
Twee brandbestryders is dood terwyl hulle die brand op 5 September in die 23 verdieping hoë gebou help blus het, en 'n kollega is dood toe hy van die gebou geval het. Die oorledenes was Simphiwe Moropane (28), Mduduzi Ndlovu (40) en Kathutshelo Muedi (37).
Kenton Kahn van Jet Demolition se veiligheidsafdeling het aan African News Agency gesê alle omliggende geboue sal oor die datum van die sloping ingelig word.
"Ons is nog besig met die voorbereidings. Die amptenare se besittings wat in die gebou is, moet nog verskuif word; daarom sal dit eers iewers tussen April en Junie plaasvind."
Robert Mulaudzi, woordvoerder van Johannesburg se noodbestuursdienste, sê die ondersoek na die oorsaak van die brand is amper afgehandel. "Ek is seker daarvan die verslag van die ondersoek sal binnekort uitgereik word."
Die gebou is verlede maand met 'n sterker omheining beveilig ná 'n reeks inbrake.
Was in die 80s een vd mooiste geboue! nes die hele middestad nou; verrot niks instandhouding! miljoene daarmee heen; my bloei as ek sien hoe lyk bekende geboue.
Tragies om te sien dat sulke geboue gesloop moet word net a.g .v n regering wat respek vir niks het nie en geen begrip het vir instandhouding nie.
Wat roof mens in n gebrande gebou??
Wielie, daar is baie aluminium vensterrame dalk koper waterpype, koper elektriese drade, ens. Dis 'n skattekis vir metal-diewe. Die ou Transmed gebou oorkant 96 Rissikstraat het is so gestroop, tot deurrame is uitgebreek totdat die gebou uiteindelik soos 'n "Swiss cheese" gelyk het. Net die bakstene is nie geplunder nie.